असें ए दिक्खेआ ऐ जे धरती उप्पर जीवनै दी पहली नशानी हे समुद्रै दे जीव ते पानी दे पहले कोमल पौंदे। ओ पानी च गै जीन्दे रेई सकदे हे, ते जियां अज्ज-कल बी ‘जैल्ली-फिश’ पानी चा बाहर खुश्की उप्पर औन्दे गै मरी जंदी ऐ, उयां गै ओ पहले जीब बी बाहर औन्दे गै मरी जंदे होने न। पर उनें दिनें पानी ते दलदलें आली जमीन अज्जै कोला मती होग। समुद्रै दे जीब जिन्दी चमड़ी बिन्द सख्त ही ते पानी चा बाहर आइयै बल्लें ‘जैली-फिस’ ते ऊऐ जनेह दूए कोमल जीब घटन लगी पे की जे ओ धरती उप्पर असानी कन्ने नईं हे रेई सकदे। जिन्दी चमड़ी सख्त ही ओ बल्लें 2 बददे गे। ए बड़ी दिलचस्प गल्ल ऐ। इस दा अर्थ ऐ जे जीव बल्ले 2 अपने आपै गी बगलोन्दे बाताबरणै मताबक बनाने दा जतन करदे न। लंदन च कैसिंगटन नां दे अजायब घरै च तूं दिक्खेआ हा जे बर्फानी ते ठंड़े (अ) लाकें दे पशुएं धे पखेरूएं दा रंग अक्सर बर्फू आंगर गै चिट्‌टा हा। भध्यरेखा दे आले-दुआले दे देसें च हरियाली मती होने कारण जीबें दा रंग सैला जां कोई दूआ गूढ़ा रंग होई जंदा ऐ। आखने दा मतलब ए जे ओ अपने बातावरणै मताबक गै ढली बदली जंदे न। अपने शत्रुएं कोला बचने आस्तै ओ अपना बदली लैंदे न तां जे उन्दे बैरी उनेईं पन्छानी नईं सकन। ठण्डे देसें च उन्दी जिन्दू उप्पर बरीक बालें दी निग्गी तह होन्दी ऐ तां जे ओ ठण्डू कोला बचे दे रौहन। इस्सै आस्तै चित्तरै दी खल्लड़ी उप्पर धारियाँ होन्दियां न। जंगलै दे घने बूटें चा होइयै औंदी सूरजै दी लोई च तां गै ओ रली-मिली जंदे न।